
ИСТОРИЈСКИ АРХИВ У ПИРОТУ
ул. Српских владара 130, 18300 Пирот, телефон:+381(10)320-952, факс: +381(10)310-592
ПИБ: 101234392, матични број: 17038478, мејл: direktor@arhivpirot.rs, сајт: http://arhivpirot.rs


На основу члана 38. Статута Историјског архива у Пироту (бр. 43 од 16.1.2023.), Управни одбор Историјског архива у Пироту је на седници од  9.12.2024. донео:
ПРАВИЛНИК О СЛУЖБЕНИМ ПУТОВАЊИМА

ОПШТЕ ОДРЕДБЕ

Члан 1.


Овим Правилником се ближе уређује право на накнаду путних трошкова у земљи и иностранству који настану у вези са обављањем службених послова за Историјски архив у Пироту.

Члан 2.


Службеним путовањем се у смислу овог правилника сматра путовање на које се запослени у Историјском архиву у Пироту упућује како би по налогу овлашћеног лица извршио одређени службени посао ван места свог редовног запослења, односно ван седишта Историјског архива.

Члан 3.


Службено путовање може трајати најдуже 6 дана непрекидно.


Ако потребе посла захтевају или ако се започети посао не може прекинути, службено путовање, уз сагласност овлашћеног лица, може трајати и дуже од 6 дана, али не дуже од 10 дана непрекидно.
НАКНАДЕ ЗА СЛУЖБЕНО ПУТОВАЊЕ

Члан 4.


Историјски архив је дужан да запосленом надокнади трошкове везане за службено путовање у земљи и то: 

· Дневницу за службени пут без подношења рачуна

· Трошкове превоза, према приложеним рачунима и

· Трошкове смештаја, према приложеним рачунима

· Трошкове горива и накнада за коришћење приватног возила у службене сврхе, према приложеним рачунима.


Накнада трошкова за службено путовање у земљи износи до 5% просечне месечне зараде по запосленом у Републици Србији, према последњем објављеном податку републичког органа надлежног за послове статистике.


Дневница за путовања на територији Србије се обрачунава од часа поласка на пут до часа повратка са тог пута, и то:

· Пола дневнице за време од 8-12 сати

· Цела дневница за време од 12 до 24 сата

· По истеку 24 сата почиње да се рачуна време за нову дневницу

Члан 5.


Уз дневницу се признаје и накнада трошкова преноћишта или уговореног пансиона у висини испостављене фактуре хотела 4-5 звездица, с тим што се дневница умањује за 20% када је поднет и признат рачун  за пун пансион, а не умањује се кад је поднет рачун за пансион за два оброка.


Трошкови смештаја се не надокнађују када су обезбеђени бесплатно преноћиште и доручак.

Члан 6.


Трошкови превоза на службеном путовању у земљи у целини се признају према приложеним рачунима (аутобуска карта или возна карта), односно рачунима превозника у јавном саобраћају. Као трошкови превоза признају се трошкови јавног градског превоза и такси услуге, према приложеном рачуну, ако је запослени у току службеног путовања у земљи имао и тај трошак.


У одговарајућим случајевима и по одобрењу директора за службени пут се може користити и сопствено путничко возило. Под сопственим возилом се подразумева како лично, тако и возило члана породице запосленог.


Налог за коришћење сопственог путничког аутомобила у службене сврхе садржи следеће податке: тип возила, регистарски број, број пређених километара на почетку и на крају путовања, назив места у која су обављена путовања и борј пређених километара.


Историјски архив је дужан да запосленом обезбеди накнаду трошкова коришћења сопственог возила у службене сврхе у висини 30% цене једног литра погонског горива по пређеном километру.


Коришћење сопственог возила је могуће уз сагласност директора односно Управног одбора који својом одлуком дефинише услове када је тако нешто оправдано.

Члан 7.


Запослени је дужан да у року од два дана по повратку са службеног путовања у земљи уредно преда попуњен путни налог са свом документацијом и извештајем о обављеном службеном путу.


На основу налога за службено путовање запосленом се може извршити исплата аконтације у висини процењених трошкова.

ТРОШКОВИ ДНЕВНИЦА ЗА СЛУЖБЕНИ ПУТ У ИНОСТРАНСТВО

Члан 8.


Историјски архив је обавезан да запосленом обезбеди накнаду трошкова за време проведено на службеном путу у иностранству, најмање у висини утврђеној посебним прописима (Уредба о накнади трошкова и отпремнини државних службеника и намештеника).


Ова права остварују запослени за које постоје наменски опредељена стедства, по одобрењу директора. Сви остали којима је издат налог за службени пут у иностранство, а за који је постоје обезбеђена стедства, морају потписати изјаву да се одричу права на издатке за службена путовања.

Члан 9.


На основу налога за службено путовање у иностранство, а по завршеном службеном путовању, врши се обрачун нпутних трошкова у складу са законском одредбом о службеним днавницама за путовање у иностранство и врши се уплата на рачун запосленог који је обавио службено путовање.

Члан 10.


На основу налога за службено путовање у иностранство може се извршити исплата аконтације и у страним средствима плаћања у висини процењених трошкова. По завршеном службеном путовању у иностранство, врши се обрачун путних трошкова и уколико се по коначном обрачуну утврди да су трошкови већи од исплаћене аконтације, врши се накнада трошкова лицу које је обавило службено путовање. Ако су трошкови били мањи од уплаћене аконтације лице је дужно да изврши повраћај средстава.

Члан 11.


Одредбом члана 30. Уредбе прописан је начин обрачуна путних трошкова за службено путовање у иностранство и у складу са њим:
· Трошкови службеног путовања у иностранство надокнађују се на основу коначног обрачуна у року од 7 дана од дана када је службено путовање завршено, подноси се писани извештај, који оверава одговорно лице.

· Уз обрачун путних трошкова прилажу се одговарајући докази о постојању и висини трошкова (карте за превоз, рачун за преноћиште, рачуни за остале трошкове који се признају).

· Ако је у документу о настанку трошкова који се прилаже уз обрачун исказан износ у националној валути у којој није утврђена висина дневница за ту државу, за обрачун и признавање трошкова уз документ се прилаже и писани доказ о курусу националне валуте у односу на валуту у којој је утврђена дневница за ту државу (ако се писани документ не приложи трошкови се не признају).

НАКНАДА ЗА ПРЕВОЗ НА РАД И СА РАДА


Запослени има право на накнаду трошкова за долазак и одлазак са рада, у висини цене превозне карте у јавном саобраћају (градски, приградски, међуградски) која мора бити исплаћена до петог у месецу за претходни месец, уколико није обезбедио сопствени превоз. 


На захтев запосленог послодавац је дужан да запосленом обезбеди месечну карту за долазак и одлазак са посла уколико није обезбедио сопствени превоз.

Ако запослени промени место становања након закључења уговора о раду Историјски архив се обавезује да му плаћа додатне трошкове превоза настале променом места становања.

ПРЕЛАЗНЕ И ЗАВРШНЕ ОДРЕДБЕ

Овај правилник ступа на снагу  од 1.1.2025. године.

                                                                                                       ПРЕДСЕДНИК УПРАВНОГ ОДБОРА        

                                                                                                     ____________________________

                                                                                                               Мохамед Мохсин

ИСТОРИЈСКИ АРХИВ У ПИРОТУ, ул. Српских владара 130, 18300 Пирот
телефон:+381(10)320-952, факс: +381(10)310-592, мејл: pisarnica@arhivpirot.rs

